JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Valitsus kriisis juba esimestel meetritel
Iisraelilt nõutakse sanktsioonide eemaldamist
Wagneri palgasõdurid kuritegelikuks organisatsiooniks
Iisraeli Ülemkohus ei lasknud religioosse Shas partei esimehel
Aryeh Deril ministriks saada ja väljastas otsuse,
mille järgi peaminister Netanyahu pidi Deri kohe ametist vabastama.
Sise- ja terviseministriks määratud Deri
oli varem mitmetes kuritegudes süüdi mõistetud,
nii et Ülemkohtu otsus oli seega kooskõlas Iisraeli põhiseadusega.
Mainitud ministeeriumi juhtimine jääb endiselt Shasi parteile,
kuid selle esindajad hoiatasid peaministrit,
et kui Deri ministrina jätkata ei tohi, lahkuvad nad valitsusest.
Shasi ähvardustest hoolimata vabastas peaminister Deri ametist.
Ta ootas kuni eelmise pühapäevani, et too lahkuks vabatahtlikult,
mida siiski ei juhtunud. Ametist vabastamine
oli tõsine ka seetõttu, et Deril oli ka peaministri asetäitja portfell.
Iisraeli valitsused on sihipäraselt keeldunud saatmast relvi
ja relvasüsteeme Ukrainale selle sõjas Venemaa vastu.
Ometi on sinna saadetud rohkesti erinevat humanitaarabi,
muuhulgas välihaiglaid ja meditsiinitarbeid.
Senises relvaveopraktikas on nüüd toimunud muudatus.
Siiski ei hakka Iisrael toimetama Ukrainasse veel oma relvi,
vaid selle asemel USA Kaitse- ministeeriumi poolt Iisraeli paigutatud
relva- ja laskemoonavarusid.
Pentagonil on Iisraelis olulised relvavarud,
mida hoitakse riigis eelkõige USA kasutuseks kõikjal Lähis-Idas,
kuid Iisrael on võtnud sealt laskemoona oma kasutuseks varemgi,
muidugi Pentagoni loal.
Iisraeli armee esindaja rääkis siiski meediale,
et USA relvade toimetamine Iisraelist Ukrainasse
ei tähenda muutust Iisraeli enda poliitikas
sõjalise abi saatmise kohta Ukrainasse.
Varustus saadetakse Ukrainasse USA Õhujõudude lennukitega.
USA on hoidnud relvi Iisraelis
alates Yom Kippuri sõjast 1973. a.
USA päevalehe New York Times teatel on olnud juhtumeid,
kus USA on lubanud Iisraelil neist varudest sõjavarustust võtta.
Seda vähemalt kuni 2. Liibanoni sõjani,
ning ka mõnede Hamasi vastu peetud sõdade ajal.
Netanyahu uuel valitsusel ei paista mööduvat nädalatki
ilma sisemiste erimeelsusteta.
Samuti näib, et tülide tekitajad
lähtuvad alati kahest samast äärmusparteist.
Värskeim tüli puudutas Juuda ja Samaaria C-aladel olevaid
illegaalseid, loata ehitatud eelposte.
Sisejulgeolekuminister Itamar Ben-Gvir
püüdis umbes nädala eest ära hoida
illegaalselt rajatud eelposti plaanitud evakueerimist,
kuigi asi ei kuulu otseselt isegi tema pädevusse.
Valitsusprogrammi järgi
kuulub see osaliselt ka rahandus- minister Bezalel Smotrichi pädevusse,
kuid eelkõige kaitseministeeriumile.
Nii käskis kaitseminister Yoav Gallant peaministriparteist Likudist,
et eelpost lammutataks,
minnes sellega mööda mõlemast sama valitsuse ministrist.
Rahandusminister Smotrichi kantseleist
protesteeriti Gallanti tegevuse vastu, väites, et see oli vastuolus
valitsuse loomise aluseks olnud koalitsioonilepingutega.
Kumbki vaidlusalustest ministritest ei ähvardanud siiski veel valitsuskriisiga.
Iisraeli uue valitsuse tegevust on varjutanud üks kriis teise järel,
kuigi see on olnud ametis alles neli nädalat.
Värskeim intsident oli taas seotud Templimäe ja al-Aqsa mošeega,
sest Iisraeli politsei ei lasknud Jordaania suursaadikut
al-Aqsa mošeesse otse selle sissepääsul.
Politsei põhjendas otsust praktikaga,
mille järgi mošeesse minek nõuab ette teatamist,
ja suursaadik Ghassan Majal polnud seda teinud,
olles praktikast vägagi teadlik.
Jordaania välisministeerium Ammanis kutsus kohe jutule
kohaliku Iisraeli suursaadiku Eitan Surkise, kuigi selleks ajaks
oli teema juba päevakorrast maas ja suursaadik mošeesse lastud.
See on teine kord jaanuaris,
kui Surkis kutsuti vaibale seoses Jordaania murega Templimäe suhtes.
Jaanuari alguses edastas Jordaania Välisministeeriumi esindaja
Sinan Majali Surkisele kirja, kus mõisteti hukka
minister Itamar Ben Gviri külastus Templimäele.
Aastavahetusel nõudis Palestiina omavalitsus,
et ÜRO Peaassamblee taotleks ICJ-lt ehk Rahvusvaheliselt Kohtult
avaldust selle kohta, kas Iisraeli halduses olev Läänekalda C-ala
on muutunud püsivaks okupatsiooniks.
See oli vastuolus nii Oslo 2 lepinguga
kui ka vastavat C-ala puudutava kokkuleppega Iisraeli ja PO vahel.
Nii otsustas Iisraeli valitsus
pidada omavalitsusele kogutavast maksurahast kinni 139 miljonit seeklit,
ehk ca 40 miljonit eurot.
PO teatas, et nende majandus variseb kokku,
kui vastav summa kinni peetakse ja edastas rahvusvahelise abipalve.
Joe Bideni valitsus küll teatas,
et maksab palestiinlastele selle summa,
kuid rohkem kui 90 riiki nõuab siiski,
et Iisrael tühistaks palestiinlaste vastu suunatud sanktsioonid.
"Väljendame sügavat muret Iisraeli valitsuse otsuse suhtes
kehtestada karistusmeetmed Palestiina rahva, juhtkonna
ja kodanikuühiskonna suhtes pärast seda, kui Peaassamblee
oli palunud Rahvusvaheliselt kohtult nõustavat avaldust,"
ütlesid riigid oma avalduses.
Teksti allakirjutanute seas olid pea kõik EL liikmesriigid.
Ainsad kolm EL riiki, kes alla ei kirjutanud,
olid Austria, Kroaatia ja Ungari.
Isegi riigid, kes Iisraeli regulaarselt rahvusvahelistel foorumitel toetavad,
nagu Tšehhi ja Saksamaa, allkirjastasid avalduse.
Sama tegi ka Soome.
Iisraeli suursaadik ÜROs Gilad Erdan lükkas ümber üldise arvamuse
PO sanktsioonide suhtes ja selgitas, et ICJ nõustava avalduse palumine
oli juudiriigi vastu suunatud poliitiline terrorism.
"See on mõttetu deklaratsioon ja iga selle allkirjastanud riik
valas vaid õli juurde palestiinlaste kihutustöö ja terrori tulle,
mis hävitab kõik võimalused leppimiseks,"
ütles suursaadik Gilad Erdan.
Venemaa toetatud palgasõdurite grupi Wagner juht kirjutas Valgele Majale
USA poolt nende vastu määratud uute sanktsioonide suhtes.
Seda seetõttu, et Valge Maja riikliku julgeoleku pressiesindaja John Kirby
ütles nädala eest, et Wagner,
mis on toetanud Vene vägesid rünnakus Ukrainasse
ja nõudnud selle eest rahalist kompensatsiooni,
nimetatakse tähtsaks rahvusvaheliseks
kuritegevusorganisatsiooniks.
Valge Maja esindajale Kirbyle suunatud
ja Wagneri rajaja Jevgeni Prigožini Telegrammi-kanalil postitatud
ingliskeelses kirjas küsiti: "Kallis hr Kirby,
kas võiksite selgitada, mis kuriteoga PMC Wagner on hakkama saanud?"
Kirby sõnul oli Wagner süüdi ka laiaulatuslikes julmustes
ja inimõigusrikkumistes erinevates riikides.
Lisaks teatas Valge Maja detsembris,
et Wagner oli vastu võtnud relvasaadetise Põhja-Koreast,
et aidata tugevdada Vene vägesid Ukrainas.
Põhja-Korea Välisministeerium nimetas raportit täiesti alusetuks
ja ka Jevgeni Prigožin eitas toona vastava saadetise vastuvõtmist
ning nimetas raportit kuulujutuks ja spekulatsiooniks.
Ka Euroopa Liit määras omad sanktsioonid
kahe aasta eest Süürias, Liibüas, Kesk-Aafrika Vabariigis, Sudaanis,
Mosambiigis, Malis ja Ukrainas kuritegelikult tegutsenud Wagnerile.
Jevgeni Prigožin on nimetanud Wagnerit täiesti iseseisvaks grupiks,
kel on omad lennukid, tankid, raketid ja raskerelvad.
Ta ise on USAs tagaotsitav selle eest, et sekkus Ühendriikide valimistesse,
mille ta novembris omaks võttis ja mida lubas edaspidigi teha.
Iraani võimukandjail jääb vaevalt märkamata see,
et Iisrael tellib 25 USA F-15 EX-hävitajat,
mis suudavad kanda ka sellist pommiarsenali,
millega võib hävitada Iraani maaaluseid tuumarajatisi.
Iisrael tellis esimese osa 50st lennukist,
millest igaüks võib kanda mitmetonnist lasti
ja bunker-bustereid, ning ka hüperhelirelvi.
Iisraeli rünnaku teemal Iraani spekuleerivad Lääne õhueksperdid
näevad olukorda nii,
et Iisraeli F-35 vargtehnoloogiaga varustatud pommitajad
juhivad rünnakut, et hävitada objekte kaitsvad õhutõrjesüsteemid,
millele järgnevad nende hävituslennukite rünnakud
otse Iraani sügavale kaevatud tuumarajatiste pihta.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ning praegu eriliselt ka Ukraina rahvale.
Jääge kanalile ja kohtume nädala pärast!
Tõlge: Monika Jaaguri